Frá því föstudaginn 3. janúar hafa allar umræður í Bandaríkjunum – og í fjölmiðlum annars staðar – snúist um morðið á íranska hershöfðingjanum Soleimani . Enginn veit hvaða dilk það dregur á eftir sér . Sumir segja að með því að samþykkja aðgerðina hafi Donald Trump Bandaríkjaforseti viljað beina athygli frá vandanum sem að honum steðjar á heimavelli vegna ákæru fulltrúadeildar Bandaríkjaþings á hendur honum . Víst er að því máli er ekki lokið á Bandaríkjaþingi . Í þessum leiðara sem The New York Times ( NYT ) birti laugardaginn 28. desember 2019 er brugðið ljósi á stöðu ákærumálsins . Hátíðarfríið hefur til þessa veitt Trump forseta lítið tóm til að hvíla sig . Hann hefur varið miklu af tíma sínum til að láta í ljós vanþóknun á óréttlætinu sem hann telur felast í ákærunni gegn sér . Að morgni þriðjudags [ 24. desember , aðfangadags ] var forsetinn í Mar-a-Lago setri sínu [ á Flórída ] og skýrði blaðamönnum frá áliti sínu á ákvörðun Nancy Peolsi , forseta fulltrúadeildarinnar , um að neita að afhenda öldungadeildinni formleg ákæruskjöl gegn forsetanum fyrr en hún fengi betur skýrt fyrir sér hvernig réttarhaldinu yrði háttað . Forsetinn sagði neitunina skrípaleik . „ Þau komu fram við okkur af ósanngirni og nú vilja þau sanngirni í öldungadeildinni . “ Á aðfangadagskvöld hafði Trump sótt í sig veðrið . „ Hvers vegna að leyfa vitlausu Nancy Pelosi að ákæra forseta Bandaríkjanna þótt hún hafi smá meirihluta í fulltrúadeildinni ? “ spurði hann á Twitter . Stutta svarið : Vegna þess að þannig er skiptingu valdsins háttað . Og þetta segir stjórnarskráin þegar háttsettur embættismaður stundar valdníðslu . Fulltrúadeildin stóð að þessu „ svindli “ án „ réttlátrar málsmeðferðar , viðunandi málsvarnar eða vitna , “ fullyrti forsetinn , ranglega . „ Nú krefst Pelosi alls þess sem repúblíkanar máttu ekki í fulltrúadeildinni . Demókratar vilja stjórna meirihluta repúblíkana í öldungadeildinni . Hræsnarar ! “ Æðiskastið stóð fram á fimmtudag . „ Róttæka vinstrið , duglausu demókratarnir sögðu að þeir vildu HRAÐA öllu í gegnum fulltrúadeildina vegna þess að ‘ Trump forseti ógnar þjóðaröryggi ´ ( þeir eru siðlausir , segja hvað sem er ! ) , en nú vilja þeir ekki lengur flýta sér , þeir vilja fara löturhægt . Lygarar ! “ Til glöggvunar : Trump og lögfræðingar hans létu hjá líða að taka þátt í rannsókn fulltrúadeildarinnar . Stjórn hans hafnaði óskum um vitni og skjöl , á hverju stigi var tafið fyrir rannsókninni með því að leita til dómstóla . Þrátt fyrir þetta var kynnt til sögunnar svo mikið af neikvæðum vitnisburði að verjendur forsetans hafa að mestu leyti skotið sér undan að verja framgöngu hans en í stað þess leitað skjóls í villandi aðfinnslum um gang málsins . Nú þegar forsetinn stendur frammi fyrir ákæru um valdníðslu og fyrir að hafa lagt stein í götu fulltrúadeildarinnar í störfum hennar , treystir forsetinn á að Mitch McConnell , meirihlutaleiðtogi í öldungadeildinni , ýti þessu öllu á brott . „ Hann er mjög klár maður , mjög góður maður , mjög sanngjarn maður , “ rausaði Trump fjálglega á þriðjudag [ 24. desember ] . Svo virðist sem traust forsetans hafi ratað á réttan stað . Mánuðum saman hefur McConnell hampað sjálfum sér sem þvertré gegn brottrekstri Trumps . McConnell ræddi 12. desember við þáttarstjórnandann Sean Hannity og fullvissaði áhorfendur um að „ útilokað “ væri að forsetinn yrði rekinn og hét því að „ samstilla allt “ með mönnum forsetans í Hvíta húsinu . Daginn eftir að fulltrúadeildin samþykkti ákæruna flutti McConnell ræðu í öldungadeildinni og fór mörgum orðum um ágallana á rannsókn fulltrúadeildarinnar , hann sagði ákæruatriðin í „ ósamræmi við stjórnarskrána “ og lýsti því sem „ skyldu “ öldungadeildarinnar að binda enda á það sem hann kallaði árás á reglur og fordæmi . Markmið McConnells er að réttarhöldin verði aðeins til málamynda . Honum er illa við að leyfa vitni ; hann hefur lýst vilja til að keyra allt í gegn á flokksatkvæðum ; og – eins og áður var sagt – hann hefur þegar tilkynnt hver lokaniðurstaðan verður . Sumum sem fylgjast með málinu kann að þykja skrýtið að McConnell skuli allt í einu núna hafa áhyggjur af ferli máls , fordæmum og réttarreglum . Þetta er sami Mitch McConnell sem lét hjá líða í næstum eitt ár að taka fyrir skipun hæstaréttardómara til að gera Barack Obama forseta ókleift að nýta rétt sinn til að velja mann í dóminn ; maðurinn sem fínstillti hvað eftir annað reglur öldungadeildarinnar til auðvelda þeim dómaraefnum sem Trump tilnefndi leiðina ; maðurinn sem hefur kverkatak á öldungadeildinni – þvælist fyrir umræðum , reitir þingmenn beggja flokka til reiði og nýtur þess ríkulega að vera lýst sem „ óbilgjarna manninum með ljáinn “ í þinghúsinu . Það er rétt hjá Trump að ákæruferlið hefur afhjúpað hræsni í þinghúsinu . Hann misskilur hins vegar uppsprettu hennar . Þegar litið er til þess hve háll McConnell er getur verið að hástemmdur stuðningur hans við verjendur Trumps sé ekki annað en þægileg leið til að styrkja eigin stöðu . Eftir að hafa básúnað hollustu sína á þennan hátt skapar meirihlutaleiðtoginn sjálfum sér svigrúm til að hafna eigin ábyrgð fari svo að gangur einhvers þáttar málsins valdi mönnum í Hvíta húsinu leiðindum . Heitstrenging McConnells um að öldungadeildin þjóni Trump skapar öðrum þingmönnum repúblíkana undarlega stöðu – að minnsta kosti þeim sem hafa áhuga á viðhalda snefil af sjálfstæði og heiðarleika . Og í þessari viku mátti greina örlítinn brest í samstöðu þeirra . Á aðfangadagskvöld var rætt við Lisu Murkowski , öldungadeildarþingmann frá Alaska , í sjónvarpsstöð í Anchorage . [ Hún hefur oft komið til Íslands vegna norðurslóðamála og starfar náið með Ólafi Ragnari Grímssyni , fyrrv. forseta . ] Þar sagði hún að heitstrenging McConnells um að samræma störf sín og lögfræðinga Trumps „ truflaði “ sig . Það væri rangt að „ fella dóm fyrir fram “ í þessu máli , sagði hún . „ Í mínum huga þýðir þetta að við verðum að stíga til baka til þess að vera ekki samstiga verjendunum . “ Hún harmaði að McConnell hefði „ flækt ferlið enn frekar “ . Murkowski er þekkt fyrir sjálfstæði sitt og hefur sýnt að hún er óhrædd við að rísa gegn flokki sínum og forseta , má þar nefna andstöðu hennar við tilnefningu Bretts Kavanaughs í hæstarétt í fyrra . Að þessu sögðu skal tekið fram að ekki ber að líta á gagnrýni hennar sem merki um að hún muni greiða atkvæði með brottrekstri Trumps . Murkowski hefur einnig gagnrýnt ákærurannsókn fulltrúadeildarinnar , það hafi verið illa að henni staðið og af of miklum hraða . Murkowski skapar sér hins vegar sérstöðu með því að lýsa áhyggjum sínum í flokki sem er svo mjög undir hælnum á forsetanum að flestir þingmanna hans veigra sér við að finna að jafnvel alfurðulegustu framkomu hans . Öldungadeildarþingmaðurinn sendir skilaboð til kjósenda sinna og McConnells um að hún vilji ekki að litið verði á sig sem gúmmístimpil undir fyrirframgefna sýknu . Hún tekur opinberar skyldur sínar alvarlegar en flokkshollustu og það er hægt að ýta henni of langt . Það væri þakkarvert ef fleiri samflokksmönnum hennar liði eins .